অপারেশন সিঁদুরে ধ্বংস বিমানঘাঁটি ফের বানাচ্ছে পাকিস্তান!

ওয়েব ডেস্ক: পহেলগাম জঙ্গি হামলার (Pahalgam Terror Attack) বদলা নিতে পাকিস্তানের বুকে ‘অপারেশন সিঁদুর’ (Operation Sindoor) চালিয়েছিল ভারত। সেনার এই অভিযানের অভিঘাতে কার্যত স্তব্ধ হয়ে গিয়েছিল পাকিস্তানের (Pakistan) রাজধানী ইসলামাবাদের গুরুত্বপূর্ণ নূর খান এয়ারবেস (Nur Khan Airbase)। ব্রহ্মস মিসাইলের (Brahmos Missile) আঘাতে ব্যাপক ক্ষতিগ্রস্ত হয়েছিল সেই ঘাঁটি। তবে সময়ের ফেরে সেখানে নতুন করে প্রাণ সঞ্চারের কাজ শুরু করেছে ইসলামাবাদ। সম্প্রতি স্যাটেলাইট থেকে তোলা ছবিতে সেই বিষয়টি নজরে এল।

অভিযানে ভারতীয় সেনা সরাসরি পাকিস্তানের মাটিতে ঢুকে একের পর এক জঙ্গি ঘাঁটি গুঁড়িয়ে দেয়। প্রতিরোধের চেষ্টা করলে পাল্টা জবাব পায় পাক সেনা। ব্রহ্মস মিসাইল নিক্ষেপের ঘটনায় নূর খান এয়ারবেসে মারাত্মক ক্ষয়ক্ষতি হয়। রানওয়ের উপর তৈরি হয় বিশাল গর্ত, আশপাশের ভবন ভেঙে যায়, এমনকি বহু সাধারণ বাড়িঘরও ধ্বংসস্তূপে পরিণত হয়। ক্ষতি লুকোতে বড় কাপড় টাঙিয়ে রাখা হয়েছিল ক্ষতিগ্রস্ত অংশে— সেই দৃশ্যও ধরা পড়েছিল উপগ্রহ চিত্রে।

আরও পড়ুন: জঙ্গি মদতে ফের পাকিস্তানের মুখোশ খুলতে চলেছে ভারত!

তবে দীর্ঘদিন বন্ধ থাকার পর ফের সেই ঘাঁটিকে সচল করতে উদ্যোগ নিয়েছে পাক বায়ুসেনা। আন্তর্জাতিক স্যাটেলাইট সংস্থা ম্যাক্সার-এর সাম্প্রতিক ছবি বিশ্লেষণ করে প্রতিরক্ষা বিশেষজ্ঞ ডামিয়েন সাইমন জানিয়েছেন— মে মাসে যেসব জায়গা ভারত নিশানা করেছিল, সেখানেই এখন নতুন নির্মাণকাজ চলছে। ভেঙে ফেলা হয়েছে ধ্বংসস্তূপে পরিণত ভবন। সেই জায়গায় নতুন দেওয়াল ও অবকাঠামো তৈরি হচ্ছে।

উল্লেখ্য, নূর খান এয়ারবেস ইসলামাবাদ থেকে মাত্র ২৫ কিলোমিটার দূরে অবস্থিত হওয়ায় কৌশলগত দিক থেকে পাকিস্তানের জন্য এর গুরুত্ব অপরিসীম। বিশেষজ্ঞদের মতে, ভারতের প্রত্যাঘাতের ধাক্কা সামলে ঘাঁটিটিকে পুনর্গঠন করা পাকিস্তানের জন্য মর্যাদার বিষয়। তবে নতুন করে নির্মাণকাজ শুরু হলেও ভারতের আঘাত যে তাদের প্রতিরক্ষা কাঠামোতে গভীর ক্ষত তৈরি করেছে, তা মানতে বাধ্য হয়েছে পাকিস্তান।